Позив на фото-конкурс „МУЗЕЈ КАО ИНСПИРАЦИЈА“

У организацији Градског музеја у Врбасу традиционално се одржава фото-конкурс на ком могу да учествују аутори који се професионално баве фотографијом, а и они који то чине аматерски.   
Централна тема овогодишњег обележавања Међународног дана музеја је „Музеји као центри културе – будућност традиције“. Традиционално,у складу са темом Међународног дана музеја одредили смо и тему за фото-конкурс: Будућност традиције.   
Тема је отворена за различите стваралачке идеје и примерене садржаје. Прилично је широка и оставља простор за проналажење инспирације у свим сферама човекових делатности и интересовања с давањем могућих одговора на питања Куда идемо као цивилизација? Где се губе вредности? Да ли се губе вредности? Како очувати традицију? и слично. Није дозвољено експериментисати, манипулисати или монтирати садржину кадра. Фотографије могу бити монохроматске или у боји.   
Радови који буду изабрани биће израђени на фото папиру и изложени у просторијама Градског музеја током јуна месеца 2019.  
Изабрани радови остају у архиву Градског музеја Врбаса.   
Тема „ Будућност традиције“  
Број фотографија: 6  
Квалитет и величина фотографија: 300 дпи, дужа страна 3000 пиксела, да величина једне фотографије не прелази 2МБ.  
Рок за достављање радова: 26. април 2019. године.   
Надокнада за учествовање на конкурсу се не плаћа.  
Радове слати електронским путем на адресу: fotokonkursgmv@gmail.com  
Уз радове послати следеће податке: име и презиме аутора, адреса (улица и број, место становања), контакт телефон и списак послатих радова са називом. Сваки фајл означити бројем фотографије под којим се води у пријави, иницијалима имена и презимена аутора и назив фотографије – све раздвојено доњом цртом. Пример: Аутор Пера Перић, шеста фотографија наведена у пријави - фајл се означава са 6\_ПП\_Конекција.

Услови учешћа: Све фотографије морају бити аутентично дело потписаног аутора. Организатор изложбе има право, без надокнаде ауторима, да користи фотографије излагањем одштампаних радова и издавањем каталога.  
Радове ће процењивати и изабрати трочлани жири у саставу: Миленко Радованов, Силвија Вулановић и Марко Коњевић.  
Жири ће од изабраних фотографија донети одлуку која ће понети I, II и III награду. Награда за I место износи 8.000 динара, за II место 5.000 динара, а награда за III место износи  
3.000 динара.  
Одлука жирија је коначна и не може се на њу улагати приговор.  
Заинтересовани аутори све додатне информације могу добити на: milenko@radovanov.com.

Организатор учесницима жели да са задовољством и успехом учествују на конкурсу.